b'\n_START_ARTICLE_\nKyyk\xc3\xa4\xc3\xa4rmeet\n_START_SECTION_\nMyrkyllisyys\n_START_PARAGRAPH_\nKyiden myrkky on aina hemotoksista, mutta osa lajeista eritt\xc3\xa4\xc3\xa4 sek\xc3\xa4 hemotoksista ett\xc3\xa4 neurotoksista myrkky\xc3\xa4. Vanhan maailman myrkkyk\xc3\xa4\xc3\xa4rmeist\xc3\xa4 kyyk\xc3\xa4\xc3\xa4rmeill\xc3\xa4 on kehittynein myrkkyelin. Kyiden hampaat ovat niin pitk\xc3\xa4t, ett\xc3\xa4 ne eiv\xc3\xa4t normaalisti mahtuisi suljettuun suuhun. T\xc3\xa4st\xc3\xa4 syyst\xc3\xa4 lyhyeksi kehittynyt yl\xc3\xa4leukaluu taittuu linkkuveitsen tapaan kokoon. K\xc3\xa4\xc3\xa4rmeen purressa hampaat taittuvat salamannopeasti esiin ja iskeytyv\xc3\xa4t saaliiseen. Myrkky alkaa saman tien vaikuttaa, ensin lamauttaen ja lopulta tappaen saalisel\xc3\xa4imen. Vaikka saaliit ehtiv\xc3\xa4tkin juosta pitk\xc3\xa4hk\xc3\xb6j\xc3\xa4kin matkoja pureman j\xc3\xa4lkeen, kyy l\xc3\xb6yt\xc3\xa4\xc3\xa4 ne yleens\xc3\xa4 kuolleena seuraamalla hajuj\xc3\xa4lke\xc3\xa4 tarkan hajuaistinsa avulla. K\xc3\xa4\xc3\xa4rme nielee saaliinsa p\xc3\xa4\xc3\xa4 edell\xc3\xa4.'